- Det her er et stort skulderklap.

Sådan siger DRs underholdningsredaktør Rasmus Ladefoged onsdag aften. Her fik DR-programmet 'Mentor' en eftertragtet pris ved den årlige tv-festival i den franske by Cannes.

Programmet er blevet kåret som det bedste nye reality-format i kategorien 'Competition Reality Format'.

- Vi er blevet belønnet for at have lavet et originalt og nytænkende tv-koncept, siger Rasmus Ladefoged.

Mentor er blevet solgt til andre lande

I modsætning til andre tv-programmer med sangtalenter er det de kendte mentorer, og ikke sangtalenterne, der uge efter uge er blevet stemt ud i Mentor.

Programmet er udviklet i samarbejde mellem DR, Nordisk Film TV og Thomas Blachman.

I sidste uge kunne dr.dk/mentor afsløre, at en option på konceptet er blevet solgt til Sony Sydamerika. Desuden er der blevet lavet en aftale om, at Mentor kal produceres i det, Rasmus Ladefoged kalder "et ret stort territorium i et spændende område af verden."

Læs også : Blachmans 'Mentor' kommer på skærmen internationalt

DRs underholdningsredaktør håber nu, at tv-prisen kan få endnu flere lande til at fatte interesse for Mentor.

Spørgsmålet er så, om det danske tv-program måske kan blive en lige så stor succes som for eksempel X Factor, der er blevet sendt i mange lande over hele verden.

- Det er svært at sige, men det kunne da være fedt, siger en glad Rasmus Ladefoged.